Ráðherrar í ríkisstjórn Íslands og ráðuneyti þeirra mynda Stjórnarráð Íslands . Ráðherrar fara með og bera ábyrgð á stjórnarframkvæmdum öllum , hver á sínu málefnasviði . Forsetaúrskurður um skiptingu stjórnarmálefna milli ráðuneyta felur í kortlagningu allra lögbundinna verkefna framkvæmdavaldsins og skiptingu þeirra milli ráðuneyta . Í þeim tilvikum þar sem fleiri en einn ráðherra situr í ráðuneyti sker forsetaúrskurður um skiptingu starfa ráðherra úr um það hvernig málefni viðkomandi ráðuneytis skiptast á milli ráðherranna . Kjarnaverkefni ráðuneyta er að annast framkvæmd stjórnarmálefna sem undir þau heyra og sinna stefnumótun á þeim sviðum í samræmi við stefnuyfirlýsingu ríkisstjórnar á hverjum tíma og stefnumörkun og áherslur viðkomandi ráðherra . Myndbandið er einnig hægt að nálgast á YouTube . Texti myndbandsins Ráðherrar í ríkisstjórn og öll ráðuneyti þeirra mynda Stjórnarráð Íslands . Stjórnarráðið var stofnað árið 1904 . Ísland fékk það sem var kallað heimastjórn þegar Danir gáfu Íslendingum eftir framkvæmdavaldið og Hannes Hafstein var skipaður fyrsti íslenski ráðherrann . Árið 1917 urðu ráðherrarnir þrír og fékk hver sína deild með aðsetur í Stjórnarráðshúsinu við Lækjargötu . Ráðuneytum fjölgaði síðan jafnt og þétt og hafa flest verið 14 talsins . Ríkisvaldið greinist í þrjá þætti , framkvæmdavald , löggjafarvald og dómsvald . Stjórnarráð Íslands er æðsta stjórnstöð framkvæmdavalds ríkisins . Meginverkefni framkvæmdavaldsins er að framkvæma lögin sem Alþingi setur . Þegar ný ríkisstjórn tekur við völdum er birt stefnuyfirlýsing þar sem talin eru upp þau mál sem ríkisstjórnin ætlar að vinna að á kjörtímabilinu . Hún setur sér einnig reglur um starfshætti og siðareglur . Ríkisstjórnin birtir síðan þingmálaskrá við upphaf hvers þings þar sem eru talin upp frumvörp , þingsályktunartillögur og skýrslur sem ráðherrar ætla að leggja fram á því þingi . Ráðherrar eru með skrifstofur í ráðuneytunum . Þar vinna um 600 manns sem eru ráðherrum til ráðgjafar . Starfsfólkið er með fjölbreytta menntun og er stærsti hlutinn með háskólamenntun . Í ráðuneytunum eru meðal annars markaðar stefnur í þeim málum sem að ráðuneytinu snúa , reglugerðir settar og lagafrumvörp samin . Drög að frumvörpum og ýmsum áformum stjórnvalda eru birt í Samráðsgátt á netinu þar sem öllum gefst tækifæri til að gera athugasemdir . Þær eru teknar til athugunar áður en frumvörpin eru lögð fram á Alþingi . Áform og áætlanir stjórnvalda tengjast gjarnan alþjóðlegum sáttmálum . Þannig eru margar stefnur stjórnvalda tengdar heimsmarkmiðum Sameinuðu þjóðanna um sjálfbæra þróun sem er áætlun fyrir allan heiminn til ársins 2030 .